text: Du har vel ikke set en kænguru?
  17 februar 2019 kl. 06.55
  Opdatering: Kænguruen er fundet.
  Har du set en mindre kænguru, så ring til politiet på 1-1-4. Sådan en hoppede lørdag aften afsted fra en privat ejendom omkring Øster Lindet i midten af Sønderjylland.
  Vagtchef Henrik Sønderskov, Syd- og Sønderjyllands Politi, fortæller, at ejeren ringede til politiet ti minutter over midnat. Da havde den lille springer været væk siden otte-tiden, og han opgav nu selv at finde den.
  
  Ikke første gang
  Det er en såkaldt Wallaby, som er en betegnelse for nogle små og mellemstore kænguruer.
  I 2018 stak en kænguru af fra sin bopæl i nærheden af Ansager. Den var savnet i et halvt døgn, før ejeren selv fandt den.
  Vagtchefen opfordrer folk på Øster Lindet-kanten til at holde godt øje og ringe, hvis de ser springeren.
  